b'\n_START_ARTICLE_\nVuohenpuksiokasvit\n_START_SECTION_\nTuntomerkit\n_START_PARAGRAPH_\nVuohenpuksio on ainavihanta pensas, jolla on monisoluisia karvoja. Lehdet sijaitsevat vastakkaisina pareina, ja niiden ruoti on tyvest\xc3\xa4 nivelik\xc3\xa4s. Lapa on melko paksu ja ehytlaitainen. Suonitus on lavan tyvest\xc3\xa4 sen k\xc3\xa4rke\xc3\xa4 kohti nouseva. Pienet kukat ovat yksineuvoisia, ja hede- ja emikukat sijaitsevat eri kasveissa (kaksikotisuus). Kukassa ei ole mesi\xc3\xa4ist\xc3\xa4. Hedekukinto on tavallisesti terminaalinen, verson p\xc3\xa4\xc3\xa4ss\xc3\xa4 sijaitseva, ja viuhkomainen. Heteit\xc3\xa4 on kaksi kertaa niin monta kuin keh\xc3\xa4lehti\xc3\xa4, ja niiden ponnet ovat paljon palhoja pidempi\xc3\xa4. Emikasvissa kukat sijaitsevat yksitt\xc3\xa4in lehtihangoissa, ja siki\xc3\xa4in muodostuu kolmesta yhteenkasvaneesta emilehdest\xc3\xa4. Vartalot ovat kauttaaltaan nystypintaisia. Siki\xc3\xa4imess\xc3\xa4 on kolme riippuvaa siemenaihetta. Hedelm\xc3\xa4 on kota, jota siihen kiinni kasvanut verhi\xc3\xb6 suojaa; kodan keskipylv\xc3\xa4s j\xc3\xa4\xc3\xa4 j\xc3\xa4ljelle, kun sein\xc3\xa4m\xc3\xa4liuskat putoavat pois. Siemenen suuri alkio sis\xc3\xa4lt\xc3\xa4\xc3\xa4 nestem\xc3\xa4ist\xc3\xa4 vahaa. Kasvin kromosomiluku on n = 13.\n_START_SECTION_\nLevinneisyys\n_START_PARAGRAPH_\nVuohenpuksio kasvaa Pohjois-Amerikan lounaisosassa Sonoran autiomaassa.\n_START_SECTION_\nLuokittelu\n_START_PARAGRAPH_\nVuohenpuksio on aikaisemmin tavallisesti liitetty puksipuukasveihin (Buxaceae) tai erillisen\xc3\xa4 heimona niiden yhteyteen. Takhtajan (1997) piti sit\xc3\xa4 Hamamelididae-alaluokkaan (norkkokasvit, mm. koivu- ja py\xc3\xb6kkikasvit) kuuluvana omana lahkonaan (Simmondsiales).\n_START_SECTION_\nK\xc3\xa4ytt\xc3\xb6\n_START_PARAGRAPH_\nVuohenpuksion siemeni\xc3\xa4 on k\xc3\xa4ytetty ravinnoksi ja l\xc3\xa4\xc3\xa4kkeeksi sek\xc3\xa4 mm. kahvin korvikkeeksi. Vuohenpuksio on ainoa kasvi, jonka siemeniss\xc3\xa4 on nestem\xc3\xa4ist\xc3\xa4 vahaa ja josta sit\xc3\xa4 voidaan ottaa helposti talteen. Se on korvannut kaskelotista saadun spermaseetin eli valaanrasveen, jota on k\xc3\xa4ytetty moniin teollisuuden tarpeisiin. Vuohenpuksio on hyvin kuivankest\xc3\xa4v\xc3\xa4 ja pitk\xc3\xa4ik\xc3\xa4inen pensas, ja sit\xc3\xa4 voidaan viljell\xc3\xa4 kuivimmillakin alueilla.'